ไอเอ็นจีแนะทยอยซื้อหุ้นช่วงพักฐาน
บลจ.ไอเอ็นจี ฟันธงหุ้นไทยไปต่อได้ แนะรอจังหวะหุ้นพักฐาน ทยอยเข้าซื้อ พร้อมชูกองทุนไทยบาลานซ์ฟันด์ เหมาะตลาดผันผวน
24 เม.ย. 2555

บลจ.ไอเอ็นจี ฟันธงหุ้นไทยไปต่อได้ แนะรอจังหวะหุ้นพักฐาน ทยอยเข้าซื้อ พร้อมชูกองทุนไทยบาลานซ์ฟันด์ เหมาะตลาดผันผวน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า ภาพรวมการลงทุนในตลาดหุ้นไทยจนถึงสิ้นปี 2555 ยังเชื่อว่าตลาดหุ้นไทยมีโอกาสที่จะปรับตัวเพิ่มสูงขึ้นได้ จากการขับเคลื่อนของปัจจัยภายในประเทศเป็นหลัก แม้ที่ผ่านมาตลาดจะผันผวนจากการขายทำไรบางส่วน เพราะตั้งแต่ต้นปีตลาดหุ้นไทยให้ผลตอบแทน 16% ณ วันที่ 12 เม.ย.2555
สำหรับภาพการลงทุนในระยะสั้นถึงกลาง นักลงทุนต้องติดตามผลประกอบการไตรมาส 1 ปี 2555 และแนวโน้มของบริษัทจดทะเบียนที่จะทยอยออกมาจนถึงช่วงกลางเดือนพ.ค.2555 ซึ่งคาดว่าจะออกมาดีกว่าที่คาดไว้ หลังจากที่กลุ่มธนาคารพาณิชย์ได้ประกาศออกมาก่อนแล้วพบว่าธนาคารพาณิชย์ขนาดใหญ่มีกำไรสุทธิดีกว่าคาด ดังนั้น นักลงทุนอาจพิจารณาทยอยลงทุนเมื่อตลาดหุ้นมีการปรับฐานและแนะนำให้ถือลงทุนระยะยาว เพื่อสร้างผลตอบแทนที่ดี 
ขณะที่กองทุนการเงินระหว่างประเทศ ( IMF ) ได้ปรับเพิ่มประมาณการณ์จีดีพีไทยในปี 2555 และ 2556 เพิ่มขึ้น โดยอยู่ที่ 5.5% และ 7.5% ตามลำดับ สอดคล้องกับการที่ธนาคารแห่งประเทศไทยได้คาดการณ์ไว้ที่ 5.7% ซึ่งการเติบโตนั้นมาจากการลงทุนของภาคเอกชนที่ปรับตัวดีขึ้นนับตั้งแต่วิกฤติน้ำท่วมเมื่อปลายปี 2554 และการบริโภคของภาคประชาชนจากการปรับเพิ่มขึ้นค่าครองชีพ รวมทั้งนโยบายการกระตุ้นเศรษฐกิจของภาครัฐที่จะทยอยออกมา  
นายจุมพล กล่าวว่า กองทุนเปิดไอเอ็นจีไทยบาลานซ์ฟันด์ เป็นอีกหนึ่งทางเลือกในการลงทุน ในภาวะที่ตลาดมีความผันผวน เพราะจุดเด่นของกองทุนคือความยืดหยุ่นในการลงทุนระหว่างหุ้นและตราสารหนี้ และมีการปรับสัดส่วนการลงทุนอย่างสมดุลให้เหมาะสมกับสภาพการลงทุนในขณะนั้น จึงทำให้กองทุนสามารถสร้างผลตอบแทนที่ดีอย่างต่อเนื่องมาโดยตลอด อีกทั้งกองทุนได้รับการจัดอันดับจากมอร์นิ่งสตาร์ เรทติ้ง อยู่ในระดับ 5-Star ต่อเนื่องเป็นเดือนที่ 2 ข้อมูล ณ 31 มี.ค.2555 จากผลการดำเนินงานย้อนหลัง 3 ปีที่อยู่ที่ 103.90% สูงกว่าดัชนีเปรียบเทียบที่ 72.20% โดยในช่วง 3 เดือนย้อนหลังผลตอบแทนอยู่ที่ 13.14%, 6 เดือนเท่ากับ 21.82%, 1 ปีเท่ากับ 11.91% ขณะที่ดัชนีเปรียบเทียบอยู่ที่ 7.84%, 15.46%, 8.24% ตามลำดับ